Informácia o príprave Zmluvy o pristúpení SR k EÚ

1. 	Základná informácia o priebehu prípravy Zmluvy o pristúpení SR k EÚ:

Začiatkom roku 2002 sa SR zapojila do prípravy Zmluvy o pristúpení. Proces jej tvorby prebiehal prostredníctvom tzv. technických adaptácií („Technical Adaptations„) legislatívy EÚ, do ktorého boli zapojené všetky kandidátske krajiny. V SR bol tento proces zabezpečený prostredníctvom Misie SR pri ES v Bruseli, MZV SR a orgánov štátnej správy zodpovedných za jednotlivé negociačné kapitoly. Cieľom technických adaptácií bolo zabezpečiť premietnutie dohôd vynegociovaných v rámci Prístupových konferencií SR-EÚ do  textu Zmluvy a prispôsobiť texty nariadení, smerníc a ďalších právnych noriem EÚ t.j. sekundárnej legislatívy, situácii po vstupe nových členov. (V praxi to znamenalo napr. rozšíriť legislatívu o mená nových krajín, doplniť názvy inštitúcii na Slovensku, ktorých sa konkrétna legislatíva týka, uviesť niektoré výrazy, ktoré sú v acquis zadefinované aj v jazyku členskej krajiny). 

Zmluva o pristúpení obsahuje okrem technických adaptácií aj tzv. negociačné opatrenia („Negotiated Measures„), ktoré predstavujú vynegociované prechodné obdobia alebo výnimky.

Vzhľadom na skutočnosť, že ide o bezprecedentnú Zmluvu z hľadiska počtu pristupujúcich krajín a tomu zodpovedajúcej potrebe rôznych úprav v 20 jazykových mutáciách ide o proces mimoriadne náročný. SR s EÚ vyriešila množstvo problémov prevažne technicko-lingvistického charakteru. V rámci zásadnejších pripomienok obsahového charakteru sa SR podarilo presadiť úpravy v kapitolách : Slobodný pohyb osôb (požiadavka na interpretačný dokument k textu Zmluvy, požiadavka na zmenu pracovného povolenia), Slobodný pohyb kapitálu (vsunutie odkazu na národnú legislatívu), Hospodárska súťaž (zachovanie výšky pomoci pre US Steel v USD, formulácia týkajúca sa limitovania produkcie, časový posun  fixovania výrobných skupín a odovzdávania monitorovacích správ) a Doprava (zaradenie letiska Bratislava do 1. kategórie).

Celý dokument Zmluvy o pristúpení pozostáva zo Zmluvy o pristúpení (preambula, zoznam splnomocnených zástupcov, články 1 až 3 zmluvy) a samotného Aktu pristúpenia, na ktorý nadväzujú prílohy týkajúce sa konkrétnych vynegociovaných prechodných ustanovení a technických adaptácií. 

2.  Súčasný stav:

Anglická verzia návrhu Zmluvy zachytávajúca stav prípravy k 31. 1. 2003 o počte 4 856 strán bola schválená členskými štátmi na úrovni COREPER-u  5. 2. 2003. Následne 10. 2. 2003 bol návrh Zmluvy (na CD-ROMe) postúpený jednotlivým pristupujúcim krajinám na vyjadrenie predbežného oficiálneho stanoviska. V priebehu 10. – 11. 2. 2003 sa uskutočnilo plošné pripomienkové konanie predmetného návrhu Zmluvy, pričom MZV SR v spolupráci s jednotlivými ústrednými orgánmi štátnej správy identifikovalo niekoľko chýb a nepresností technicko-lingvistického charakteru (prehľad je súčasťou prílohy). Požiadavky SR o zapracovanie jednotlivých úprav boli už strane EÚ komunikované a sú v štádiu zapracovávania do finálneho textu Zmluvy.

3.  Očakávaný časový harmonogram schvaľovania Zmluvy o pristúpení SR k EÚ :

Po vyjadrení predbežného súhlasu pristupujúcich krajín s anglickou verziou Zmluvy, bude jej konsolidovaná verzia v súlade s článkom 49 Zmluvy o EÚ zaslaná Európskej komisii, ktorá má predložiť svoj posudok 19. 2. 2003. Následne 20. 2. 2003 bude návrh Zmluvy oficiálne postúpený do Európskeho parlamentu. Európsky parlament vydá svoj súhlas s podpisom na základe odporúčania výboru zodpovedného za agendu rozširovania, t.j. Výboru pre zahraničné záležitosti, ľudské práva a spoločnú obrannú a bezpečnostnú politiku. Gesčný výbor vydá legislatívnu rezolúciu, dôvodovú správu a politickú rezolúciu. Vo výbore sú naplánované dve čítania v dňoch 18. – 19. 2. 2003 a 18. – 19. 3. 2003. Záverečné hlasovanie pléna EP sa očakáva 9. 4. 2003. Po ukončení legislatívneho procesu v EP bude Zmluva schválená na úrovni Rady ministrov zahraničných vecí EÚ 14. 4. 2003 a samotný podpis Zmluvy je naplánovaný na 16. 4. 2003 v Aténach.

Oficiálny text Zmluvy v slovenskom jazyku bude postúpený do legislatívneho procesu v súlade s pravidlami pre uzatváranie medzinárodných zmlúv. Na úrovni vlády SR sa počíta s jej schvaľovaním v apríli 2003, následne bude Zmluva predložená na vyslovenie súhlasu NR SR a vykonanie ratifikácie Zmluvy prezidentom SR K samotnému vysloveniu súhlasu NR SR so Zmluvou by malo dôjsť až po uskutočnení referenda o vstupe SR do EÚ.

Záver:

Napriek skutočnosti, že príprava Zmluvy prebiehala pod značným časovým tlakom a nevyhla sa ani určitým formálnym, ako aj obsahovým problémom na obidvoch stranách, text Zmluvy o pristúpení odráža výsledky dosiahnuté v procese prístupových rokovaní. V tomto štádiu, kedy existuje ešte niekoľko otvorených technických otázok, je možné požiadavky SR zapracovať do Zmluvy tak, aby sa odrazili v slovenskej mutácii. V prípade, že sa v texte Zmluvy aj po jej podpise 16. apríla 2003 vyskytne potreba ďalších úprav, bude možné už počas tzv. prechodného obdobia („interim period„) využiť tzv. konzultačný mechanizmus na ich zapracovanie. Takisto počas členstva v EÚ na tento účel je možné využiť zodpovedajúci Riadiaci výbor, tzv. Management Committee. 

MZV SR odporúča v tomto štádiu vysloviť súhlas s navrhovaným znením anglickej verzie Zmluvy, ktorá bude nosným základom pre preklad do slovenského jazyka. 

* * * * *